CELEX: 32020D0503
Language: da
Date: 2020-04-03 00:00:00
Title: Kommissionens afgørelse (EU) 2020/503 af 3. april 2020 om ændring af afgørelse 2014/312/EU med henblik på at udvide undtagelsen for brugen af zinkoxid som konserverende stabiliseringsmiddel til at omfatte »konservering i beholdere« og konservering af »tonepasta« (meddelt under nummer C(2020) 1979) (EØS-relevant tekst)

7.4.2020   
               
               
                  DA
               
               
                  Den Europæiske Unions Tidende
               
               
                  L 109/14
               
            
         KOMMISSIONENS AFGØRELSE (EU) 2020/503
         af 3. april 2020
         om ændring af afgørelse 2014/312/EU med henblik på at udvide undtagelsen for brugen af zinkoxid som konserverende stabiliseringsmiddel til at omfatte »konservering i beholdere« og konservering af »tonepasta«
         
            
               (meddelt under nummer C(2020) 1979)
            
         
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 66/2010 af 25. november 2009 om EU-miljømærket (1), særlig artikel 8, stk. 2,
         efter høring af Den Europæiske Unions Miljømærkenævn, og
         ud fra følgende betragtninger:
         
                     (1)
                  
                  
                     I henhold til forordning (EF) nr. 66/2010 kan produkter, hvis miljøpåvirkning er nedbragt gennem hele deres livscyklus, få tildelt EU-miljømærket. Der skal fastsættes specifikke EU-miljømærkekriterier for hver produktgruppe.
                  
               
                     (2)
                  
                  
                     Kommissionens afgørelse 2014/312/EU (2) opstiller kriterierne og de dertil hørende vurderings- og verifikationskrav for indendørs og udendørs malinger og lakker.
                  
               
                     (3)
                  
                  
                     I punkt 1, litra d), i tillægget til afgørelse 2014/312/EU blev der fastsat en undtagelse for brugen af zinkoxid (ZnO, CAS: 1314-13-2) klassificeret med farerne H400, akut toksicitet for vandmiljøet, kategori 1, og H410, kronisk toksicitet for vandmiljøet, kategori 1, som stabiliseringsmiddel i konserveringsmiddelkombinationer til overfladefilm, som kræver zinc pyrithion (ZPT) eller 1,2-benzisothiazol-3(2H)-on (BIT) i en koncentration på op til 0,05 %.
                  
               
                     (4)
                  
                  
                     BIT er ikke godkendt til brug som konserveringsmiddel til overfladefilm i overensstemmelse med bilaget til Kommissionens afgørelse 2010/72/EU (3). Ovennævnte punkt 1, litra d), skal derfor ændres.
                  
               
                     (5)
                  
                  
                     Flere nationale kompetente myndigheder, der tildeler EU-miljømærket, har foreslået en udvidelse af den gældende undtagelse for brugen af zinkoxid som konserverende stabiliseringsmiddel, således at den også omfatter »konservering i beholdere« og konservering af »tonepasta«.
                  
               
                     (6)
                  
                  
                     I overensstemmelse med konklusionerne af kvalitetskontrollen af EU-miljømærket (REFIT) af 30. juni 2017 har Kommissionen sammen med Den Europæiske Unions Miljømærkenævn vurderet denne ændrings relevans for at garantere en stor udnyttelse af ordningen for denne produktgruppe Offentlige aktører er også blevet hørt.
                  
               
                     (7)
                  
                  
                     Baseret på tilgængelige oplysninger fra leverandører og malingproducenter anvendes ZnO til stabiliseringsformål i malinger og lakker i kombination med de to konserveringsmidler ZPT og BIT, der anvendes til bekæmpelse af mikrobiel vækst i malinger.
                  
               
                     (8)
                  
                  
                     ZnO har en stabiliserende funktion i malinger, hvor ZPT og BIT anvendes som konserveringsmidler. ZnO hindrer ZPT's tilbøjelighed til at transkelere med andre metalioner, typisk jern og calcium, og danne farvede komplekser, der medfører en uønsket ændring i malingens farve. I kombinationer med BIT forhindrer ZnO, at BIT bevæger sig fra vandfasen til den organiske fase i malingen (f.eks. bindemidlet), og øger dermed dens tilgængelighed i vandfasen, hvor risikoen for mikrobiel vækst er højere. Uden ZnO ville malingens levetid blive reduceret til nogle få uger, samtidig med at dens holdbarhed også ville blive reduceret.
                  
               
                     (9)
                  
                  
                     Afgørelse 2014/312/EU tillader allerede, at ZPT bruges til tre funktioner, dvs. som konserveringsmiddel til anvendelse i beholdere, som konserveringsmiddel i toningsmaskiner og som konserveringsmiddel til overfladefilm i en koncentration på højst 0,05 %, og tillader brugen af BIT i en koncentration på 0,05 % i det endelige brugsklare produkt. Det synes derfor hensigtsmæssigt også at tillade, at stabiliseringsmidlet ZnO bruges til de samme anvendelser.
                  
               
                     (10)
                  
                  
                     Hvis ZnO anvendes til at stabilisere konserveringsmiddelkombinationer til »anvendelse i beholdere« eller til »tonepasta«, forventes miljøpåvirkningerne at blive mindre, end hvis den anvendes i konserveringsmiddelkombinationer til overfladefilm (der allerede er undtaget inden for rammerne af de nuværende kriterier), da en typisk dosis af ZPT til konservering af overfladefilm i udendørs malinger vil være ca. 10 gange større end den, der er nødvendig for konservering i beholdere til indendørs brug.
                  
               
                     (11)
                  
                  
                     De alternativer, som producenter bruger, i form af andre konserveringsmiddelkombinationer, der ikke kræver ZnO som stabiliseringsmiddel, benytter hovedsagelig MIT (2-methyl-2H-isothiazol-3-on). Imidlertid vil MIT i henhold til artikel 3, stk. 3, i Kommissionens forordning (EU) 2018/1480 (4) fra den 1. maj 2020 bl.a. blive klassificeret som Skin Sens. 1A med faresætningskoden H317 (kan forårsage allergisk hudreaktion). Dette vil også udløse fareklassificeringen Skin Sens. 1A med faresætningskoden H317 for de endelige malingprodukter, hvor MIT anvendes i en koncentration på 15 ppm eller derover. Den nuværende videnskabelige forskning viser, at MIT ikke er effektivt som konserveringsmiddel, hvis det anvendes i koncentrationer på under 15 ppm.
                  
               
                     (12)
                  
                  
                     ZPT, BIT eller kombinationer heraf anses for at være de andre brugbare løsninger til at erstatte MIT, men de vil kræve, at ZnO anvendes til alle dens mulige formål.
                  
               
                     (13)
                  
                  
                     Det er derfor ikke teknisk muligt at erstatte ZnO.
                  
               
                     (14)
                  
                  
                     Data fra interessenter viser, at der er behov for op til 0,030 % ZnO i konserveringsmiddelkombinationer med ZPT til anvendelse i beholdere og til toner, hvis der skal opnås tilstrækkelige stabiliseringsresultater, mens der er behov for 0,010-0,040 % ZnO i kombinationer med BIT.
                  
               
                     (15)
                  
                  
                     Afgørelse 2014/312/EU bør derfor ændres.
                  
               
                     (16)
                  
                  
                     Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 16 i forordning (EF) nr. 66/2010 —
                  
               VEDTAGET DENNE AFGØRELSE:
         
            Eneste artikel
            I tillægget til afgørelse 2014/312/EU affattes punkt 1 (»Konserveringsmidler, der er tilsat farvestoffer, bindemidler og det endelig produkt«), litra d) (»Konserverende stabiliseringsmidler«), således:
            
               
                           Gruppe af stoffer
                        
                        
                           Begrænsningens og/eller undtagelsens omfang
                        
                        
                           Koncentrationsgrænser (hvis relevant)
                        
                        
                           Vurdering og verifikation
                        
                     
                           »d) Konserverende stabiliseringsmidler
                        
                        
                           Der er indrømmet undtagelse for brugen af zinkoxid som stabiliseringsmiddel i:
                        
                        
                            
                        
                        
                           Verifikation: Erklæring fra ansøgeren og dennes råvareleverandører.«
                        
                     
                           konserveringsmiddelkombinationer til anvendelse i beholdere og konserveringsmiddelkombinationer til tonepasta, som kræver zinc pyrithion med eller uden 1,2-benzisothiazol-3(2H)-on (BIT).
                        
                        
                           0,030 %
                        
                     
                           konserveringsmiddelkombinationer til anvendelse i beholdere og konserveringsmiddelkombinationer til tonepasta, som kræver 1,2-benzisothiazol-3(2H)-on (BIT).
                        
                        
                           0,040 %
                        
                     
                           konserveringsmiddelkombinationer til overfladefilm, som kræver zinc pyrithion.
                        
                        
                           0,050 %
                        
                     
         
         
            Denne afgørelse er rettet til medlemsstaterne.
            Udfærdiget i Bruxelles, den 3. april 2020.
            
               
                  På Kommissionens vegne
               
               Virginijus SINKEVIČIUS
               
                  Medlem af Kommissionen
               
            
         
         
            (1)  EUT L 27 af 30.1.2010, s. 1.
         
            (2)  Kommissionens afgørelse 2014/312/EU af 28. maj 2014 om opstilling af miljøkriterier for tildeling af EU-miljømærket til indendørs og udendørs malinger og lakker (EUT L 164 af 3.6.2014, s. 45).
         
            (3)  Kommissionens afgørelse 2010/72/EU af 8. februar 2010 om, at bestemte stoffer ikke optages i bilag I, I A eller I B til Europa-Parlamentets og Rådets direktiv 98/8/EF om markedsføring af biocidholdige produkter (EUT L 36 af 9.2.2010, s. 36).
         
            (4)  Kommissionens forordning (EU) 2018/1480 af 4. oktober 2018 om ændring, med henblik på tilpasning til den tekniske og videnskabelige udvikling, af Europa-Parlamentets og Rådets forordning (EF) nr. 1272/2008 om klassificering, mærkning og emballering af stoffer og blandinger og om berigtigelse af Kommissionens forordning (EU) 2017/776 (EUT L 251 af 5.10.2018, s. 1).